**Fagforbundets kommentarer til budsjett 2022.**

Fagforbundet er fullt klar over den økonomiske situasjonen Brønnøy kommune står i, og utfordringer knyttet til demografi.

Fagforbundet ønsker at politisk ledelse må tenke gjennom hvilken kommune vi ønsker å være og hvilke tjenester som skal leveres. Men da må man jobbe med dette gjennom hele året og ikke bare i forhold til budsjett.

Fagforbundet er opptatt av en helhetlig tenking, hva, hvem og hvorfor, og rett person på rett plass med rett kompetanse. Rett tjeneste til rett tid med en gjennomtenkt kvalitet.

Hvordan kan man komme seg dit?

Det første man må slutte med er ostehøvel kutting, det fører til en utarming av organisasjonen. Med det resultat at vi bruker alle pengene på lønn, men nødvendigvis ikke på rett kompetanse.

*Et godt eksempel på utarming er: En elev i andre klasse uttalte at han syntes skolen var kjedelig. Ved spørsmål om hvorfor er svaret: Det er ingen gravemaskiner her og syklene er ødelagt. Han blir så spurt om hva som skal til for at det skal være artig? Svar: Kjøp inn noen gravemaskiner til sandkassen og kanskje fire store sykler. Poenget vårt er at vi må ikke kutte så mye i budsjettene at handlingsrommet for å skape gode tjenester og opplevelser blir borte.*

**I fremlagt budsjett har oppvekst pr i dag et for høyt driftsnivå.** For at man skal lande på rett nivå mener vi man må se på hvordan man bruker de ressurser man har innenfor oppvekst og hvilken kompetanse man har, men like viktig hva man mangler for å få en sunn og kvalitetsmessig tjeneste. Med fallende barnetall er det ikke mulig å drifte som tidligere. Men før man starter på å kutte stillinger må man vurdere hvor man skal og hvordan man skal komme seg dit. Her tenker Fagforbundet det er viktig å tenke rett person, med rett kompetanse til rett tid.

Vi kan ikke være kjent med at skolene har stort sykefravær pga arbeidsbelastning uten å ta tak i grunnen. Det er en stor utfordring med adferd av ulik karakter blant elever. Fagforbundet er av den oppfatning at disse utfordringene ikke tas på alvor. Vi stiller spørsmål med om kommunen har kompetanse til å håndtere dette, eller er det slik at det settes inn uhensiktsmessige tiltak som kanskje er med på å forverre situasjonen for alle parter. Fagforbundet mener skoler og barnehager må rustes for fremtiden. Med det mener vi at man må gå gjennom organiseringen og se på om man jobber rett og bruker de menneskelige ressursene rett og ikke minst må vi se på om vi har rett kompetanse til å løse dagens utfordring.

Fagforbundet mener det viktig med gode barnehager og skoler for å sikre gode oppvekstsvilkår. Og vi mener kommunen er avhengig av det for å være en attraktiv kommune å bo og jobbe i, vi må skape et godt omdømme rundt dette for å være en attraktiv kommune folk ønsker å flytte til.

I budsjettforslag står det «SFO begrensning antall plasser». Fagforbundet mener det da blir viktig å se på hvordan plassene brukes i dag og hvilket behov foreldrene har. Vi er opptatt av kvaliteten på det tilbudet som skal gis, det håper vi dere også er. Vi har her fått oversikt over hvor mange første klassinger som begynner neste år, og hvor mange som bruker tilbudet i år. Hvilken alder sammensetning det er i år har vi ikke oversikt over.

Antall førsteklassinger:

Nordhus: Prognosen er 19 elever høsten 2022.

Salhus: Prognose 34 elever 2022

BBU:Prognosen 27 elever 2022.

Hilstad: Prognose 6 elever i 2022

                SUM: 86 elever

SFO nå:

BBU: 50

Hilstad: 11

Nordhus: 33

Salhus: 79

SUM      173

Det brukes i dag 30 millioner på spesialpedagogiske tiltak, det er mye penger og da må man sikre at disse brukes rett. Og man må se om det fattes rette vedtak.

Det vil nødvendigvis bli færre ansatte innen oppvekst og det vil bli viktig med kompetanse endring.

**Helse og Velferd**

Fagforbundet mener politisk ledelse må ta et klart valg om hvordan denne tjenesten skal være og hvilken kvalitet som skal leveres.

Det må tas et klart standpunkt om hvor mange sykehjemsplasser man skal ha, vi mener også man må se på hvordan disse plassene skal fordeles mellom demente og øvrige plasser. Vi har i dag sykehjemmet organisert som bogrupper, dette er en utfordring i forhold til bemanning. For å sikre heldøgns bemanning rundt 8 pasienter krever det mange hoder, og resulterer i mange deltidsstillinger. Og deltidsstillinger er ikke ønskelig i forhold til kvalitet, forutsigbarhet for pasient og ansatt.

Dersom man skal satse på hjemmebaserte tjenester og ha mål om at man skal bo hjemme lengst mulig, må man ha en klar formening om hva det betyr. Det ene er at man skal få den helsehjelp man har behov for i hjemmet. Men hva med velferden, hvordan skal denne organiseres. Fagforbundet mener praktisk bistand på flere nivå er viktig for å klare seg lengst mulig i eget hjem.

Innen helse er vi veldig heldig i Brønnøy kommune, vi har mange dyktige fagfolk både på fagarbeider og høyskole nivå. Men vi må ta vare på de ansatte, å skape et godt omdømme. Det må være en selvfølge i Brønnøy kommune at man har hele stillinger for alle som er i stand til det.

Ivaretagelse av ansatte er også å legge til rette til gode arbeidsforhold. Det er i dag to avdelinger som mangler garderobeforhold. Det gjelder både hjemmetjenesten og Eiendomsavdelingen. Fagforbundet mener det må prioriteres å få dette på plass, da dette er arbeidstagere som beveger seg mye rundt i organisasjonen og inne i private hjem. I dag er eiendomsavdelingen på slottet der det ikke er tilgang på garderobe, mens hjemmetjenesten sone sør har tatt i bruk en leilighet på hestvadet da det ellers ikke var mulig å ivareta smittevern i forhold til covid 19, sone nord har et kott å skifte på og ikke fast spiserom for tiden. Hjemmetjenesten har nok vokst ut av sine lokaler, her må man se på hvordan dette kan fikses. (Dette påpekte vi også i fjorårets budsjettkommentar)

Ansatte innen helse bruker mye tid på vask av arbeidstøy, dette bør man også se på en løsning på. Tenker da på rett person på rett plass. Det er råflott å ha sykepleiere som vasker arbeidstøy. Kanskje det vil lønne seg med vaskeri, som også kan ta alt av tøy på sykehjem og kanskje selge tjenesten til de som bor i omsorgsbolig. (Dette har vi påpekt i mange år)

**Ledelse**

Fagforbundet mener politisk ledelse må ha noen tanker og holdninger rundt ledelse. Når det meste av budsjettet går til lønn, er det viktig at de som skal forvalte dette gjør det rett. Igjen er vi tilbake til rett person på rett plass med rett kompetanse. Er det slik at man trenger å være fagperson innen feltet for å være en god leder, eller kan man tenke at ledelse er et fag og en kompetanse i seg selv. Kan man tenke at en god leder kan lede alle fag? Vi ser ofte at gode fagpersoner settes inn i lederstillinger, og at de ofte mislykkes i dette, mens er du en ledertype klarer du fort å se utfordringene og legge til rette for god drift.

Og hvilke verktøy gir vi ledere i Brønnøy kommune for å lykkes? Innen helse og oppvekst brukes mye av tiden på innleie, hadde det ikke vært billigere å hatt en kontormedarbeider som jobbet med dette. Innen helse jobber lederne mye med turnus, hadde det ikke vært bedre og billigere å fått en kontoransatt med spiss kompetanse til å jobbe med dette på tvers av avdelingene. Det hadde frigjort mye tid til ledelse, som vi mener er en god investering.

Sykefraværet i organisasjonen er høyt, det er viktig at ledere har nok tid til å følge opp dette. Vi mener man kan spare mye på å ha god sykefraværs oppfølging. (Se vedlegg)

Fagforbundet velger å ha mest fokus på helse og oppvekst, da dette er de store budsjettpostene i budsjettet. Det er på disse områdene det må jobbes rett for å få handlingsrom. Den viktigste ressursen her er den ansatte og at de har gode ledere, kompetanse og handlingsrom. Det er disse sektorene som må være best i et omdømme perspektiv.

Eiendom har sjelden store overskridelser, og når det skjer er det som regel ganske forutsigbart. Men det er viktige tjenester som leveres her. Renhold er i dag organisert i team og med rullering, det at renholderne er godt kjent på alle bygg har vært en styrke i denne korona tiden. Mange har meninger rundt vaktmester/ byggdrift men det er vel ingen tvil om at vedlikeholdet av bygningsmassen er bedre nå enn da vi hadde vaktmester på hvert bygg.

*Den totale økonomiske situasjonen er alvorlig, og på noen områder må man på sikt ta ned på drift. Fagforbundet mener det er viktig å straks begynne å jobbe med kompetansebehovet i organisasjonen. Slik at man kan få endret noe kompetanse i forhold til behov.*

*Fagforbundet avviser «ostehøvelmetoden» for kutt.*

Uansett parti ønskes dere alle lykke til med en vanskelig kabal, vi ønsker at dere tar gode og kloke valg som dere kan stå for i ettertid og som gagner innbyggerne.

Mvh

Randi Bugten og Helene Vågan

HTV Fagforbundet